Folau gaan veg vir sy loopbaanIsrael Folau. Foto: (AP Photo/Rick Rycroft) Die Australiese rugbyster, Israel Folau, het ŉ verhoor versoek om die besluit om sy kontrak te beëindig, te beveg. Dié Waratahs-agterspeler het verlede week die volgende op sy Instagram-rekening geplaas: “Dronkaards, homoseksuele persone, egbrekers, leuenaars, hoereerders, diewe, ateïste en afgodedienaars – Hel wag vir julle.” Hy het bygevoeg dat hulle hulself moet bekeer en dat net “Jesus kan red”. Rugby Australië het in ŉ verklaring bevestig dat hy nou reëlings tref om die gedragskode-verhoor te hou. “Na die datum van die verhoor bevestig is, sal Rugby Australië en die NSW‑rugbyunie geen verdere kommentaar oor die saak lewer tot die proses afgehandel is nie,” het Raelene Castle, uitvoerende hoof van Rugby Australië, gesê. Folau het vroeër die week ŉ kennisgewing ontvang waarin hy meegedeel is dat hy ŉ hoëvlak‑oortreding van die beroepspelers se gedragskode begaan het wat sy afdanking regverdig. Hy is 48 uur gegee om die strafbepaling te aanvaar of die verhoor te versoek. “Na aanleiding van die gebeure van verlede jaar is Israel formeel en herhaaldelik gewaarsku oor die verwagtinge van hom as speler vir die Wallabies en NSW Waratahs met betrekking tot die gebruik van sosiale media en hy het nie die verpligtinge nagekom nie. Raelene Castle. Foto: (AP Photo/Rick Rycroft) “Dit is vir hom duidelik gemaak dat enige sosialemediaplasings of ‑kommentaar wat op enige manier oneerbiedig teenoor mense is as gevolg van hul seksualiteit tot dissiplinêre optrede sal lei,” het Castle gesê. Folau het die naweek sy stilte verbreek en in ’n onderhoud met die Sydney Morning Herald het gesê dat hy in die eerste plek vir die Here leef. “Maak nie saak wat Hy wil hê ek moet doen nie, ek glo dat sy planne vir my lewe beter is as wat ek ooit vir myself kan dink. “As dit sy wil is dat ek nie meer speel nie, dan berus ek my daarby. Natuurlik is ek mal oor rugby en ek sal dit beslis mis. Maar my geloof in Jesus Christus is wat eerste kom.” Die 30-jarige Folau het gesê dat hy geensins van plan is om sy kommentaar terug te trek of daarvoor om verskoning te vra nie. “Ek sal staan by wat die Bybel sê en ek deel dit met liefde. Ek verstaan hoe ander dit kan interpreteer, sowel as hulle reaksies, maar dit is glad nie hoe ek dit wil deel nie.”